Գյումրին՝ Հայաստանի մշակութային մայրաքաղաքը, մեծ ներուժ ունի՝ վերածվելու համաշխարհային շուկայում արվեստի արտադրանքի ստեղծման և մշակման կենսունակ կենտրոնի։ Ներշնչված գյումրեցի իրենց տարեկիցների բացառիկ գեղարվեստական տաղանդով՝ «Լույսի» կրթաթոշակառուներ Խաչիկ Կարամանուկյանը, Վիկտորյա Ալեքսանյանը, Լիլիթ Մարդիյանը, Գրիգորի Ենիկոլոպովը, Հայկ Մազմանյանը, Սուրեն Փափազյանը և Վահան Հովհաննիսյանն իրենց կրտսեր գործընկեր Անի Գալստյանի և Գեղամ Վարդանյանի հետ միասին «Զարգացնենք Հայաստանը միասին» ծրագրի շրջանակներում աշխատեցին միաժամանակ մի քանի մշակութային ծրագրերի ուղղությամբ։ Հիմնեցին էլեկտրոնային առևտրի հարթակ՝ վաճառելու Գյումրու արվեստագետների ստեղծագործությունները։ Սատարեցին «Կենդանի զարդեր» խորագրով վարպետության դասի կայացմանը, ներգրավեցին տեղի երիտասարդությանը արվեստի գնահատման և դասական կիթառի սեմինարներին, ու նյութեր հավաքեցին Գյումրու մասին պատմող վավերագրական ֆիլմի համար։